Drie vas ná betogers voertuig brand, winkels plunderArgieffoto: SAPD ‘n Polisiestasie is beskadig, winkels geplunder en drie mense in hegtenis geneem tydens ŉ betoging oor veediefstal Woensdag in Lethabong naby Rustenburg. Brig. Sabata Mokgwabone, woordvoerder van die polisie, het gesê verskeie van die plaaslike polisiestasie se vensterrame is deur betogers beskadig. “Nadat ons die skare uiteengejaag het, het lede van die gemeenskap winkels geplunder. Twee mans en ŉ vrou is in hegtenis geneem en van die gesteelde items is teruggevind,” het Mokgwabone gesê. Dit volg nadat die gemeenskap Dinsdag na bewering die polisiestasie met klippe bestook en ŉ voertuig aan die brand gesteek het. “Lede van die gemeenskap het na bewering die voertuig van ŉ vermeende veedief na die polisiestasie toe gesleep. Met hul aankoms by die stasie, het hulle glo die voertuig aan die brand gesteek,” het Mokgwabone gesê. “Hulle het ook daarop aangedring dat ŉ verdagte wat hulle vroeër aan die polisie oorgegee het, weer vrygelaat moet word.” Hy het gesê sake van opsetlike saakbeskadiging en openbare geweld word ondersoek. “Die voorval word ten sterkste veroordeel. Die polisie sal nie wetteloosheid duld nie en drastiese stappe sal gedoen word teen enige persoon wat die reg in eie hande neem.” Die betoging is beëindig ná ŉ vergadering tussen gemeenskapslede en die polisie. Teen laat Woensdagmiddag was die gebied kalm, maar het polisiebeamptes op die toneel gebly om die situasie te monitor. Daar sal na verwagting weer vandag ŉ vergadering tussen die polisie en die gemeenskap wees.